Kommissaris ná polisieman se skietdood: Ons gaan voort | Netwerk24
Deur Marelize Barnard 21 Julie 2019 17:27
Genl. Khehla Sitole Foto: Melinda Stuurman/Die Son
Genl. Khehla Sitole het gesê die gesamentlike optrede van die Suid-Afrikaanse Polisiediens en die Suid-Afrikaanse Nasionale Weermag om dele van die Kaapstad-metropool te beveilig sal egter voortgaan.
"Niks sal ons keer om te verseker dat onskuldige mense veilig voel nie," het Sitole gesê.
Die polisiekonstabel is Sondag noodlottig gewond toe hy op patrolliediens in Delft was. Twee van sy kollegas is ook raakgeskiet toe 'n 24-jarige man op hulle losgebrand het.
Die oorledene, wie se naam nog nie bekend gemaak is nie, was 32 jaar oud. Hy is op slag dood toe hy in die kop geskiet is.
Die gewonde polisiebeamptes is onderskeidelik in die hand en bokant die oog getref.
Kapt. Frederick van Wyk, Wes-Kaapse polisiewoordvoerder, sê die verdagte het van die toneel af gevlug. Hy het op 'n tweede groep polisiebeamptes geskiet nadat hulle hom opgespoor het, en is in die oor-en-weer-skietery gewond.
Die verdagte is onder polisiebewaking in die hospitaal. Daar is op 'n vuurwapen beslag gelê.
Van Wyk sê die polisiebeamptes ontvang traumaberading. Intussen het die polisie hul teenwoordigheid in die omgewing verskerp.